b"\n_START_ARTICLE_\nPremi Internacional Catalunya\n_START_SECTION_\nHist\xc3\xb2ria\n_START_PARAGRAPH_\nEl Premi va ser creat per la Generalitat el 1989 amb l'objectiu de recon\xc3\xa8ixer i estimular els creadors, oferir als catalans exemples de la m\xc3\xa9s alta qualitat i exig\xc3\xa8ncia en tots els aspectes, i situar Catalunya a l'escena dels grans guardons internacionals. S'atorga aix\xc3\xad anualment a aquelles persones que han contribu\xc3\xaft de manera decisiva amb el seu treball creador a desenvolupar els valors culturals, cient\xc3\xadfics o humans arreu del m\xc3\xb3n. _NEWLINE_Durant els 25 anys del Premi m\xc3\xa9s de 1.500 entitats han presentat m\xc3\xa9s de 1.300 candidatures, i 52 personalitats han anat formant els seus jurats, que tamb\xc3\xa9 han fet propostes al guard\xc3\xb3. Institucions de tot el m\xc3\xb3n i els membres del jurat poden presentar cada any candidatures. Els jurats han estat presidits pels successius presidents de la Generalitat, Jordi Pujol, Pasqual Maragall, Jos\xc3\xa9 Montilla, Artur Mas i Carles Puigdemont actualment, i amb l'escriptor Baltasar Porcel com a president delegat els primers quinze anys, i des de 2004 amb el fil\xc3\xb2sof Xavier Rubert de Vent\xc3\xb3s. La Secretaria del Premi \xc3\xa9s exercida per Teresa Sala, del Departament de la Presid\xc3\xa8ncia de la Generalitat de Catalunya.\n_START_SECTION_\nExposicions commemoratives\n_START_PARAGRAPH_\nEl 13 de desembre de 2013 es va inaugurar al Jard\xc3\xad del Palau Robert, a Barcelona, una exposici\xc3\xb3 commemorativa dels primers 25 anys del Premi, reconeixent la feina duta a terme pels membres del jurat, mitjan\xc3\xa7ant manuscrits i fotografies, i amb informaci\xc3\xb3 sobre cada un dels premiats, amb cites i fotografies. La comiss\xc3\xa0ria fou Teresa Sala, secret\xc3\xa0ria executiva del Premi. El disseny museogr\xc3\xa0fic fou de l'estudi d'arquitectura Cadaval&Sol\xc3\xa0-Morales, mentre que el disseny gr\xc3\xa0fic fou de l'empresa Artofmany. Les fotografies eren d'Eugenio, Miquel Gonz\xc3\xa1lez, Jordi Bedmar i Rub\xc3\xa9n Moreno. Tamb\xc3\xa9 s'hi project\xc3\xa0 un audiovisual, que inclo\xc3\xafa imatges dels lliuraments, entrevistes als dos presidents delegats del Premi, Baltasar Porcel i Xavier Rubert de Vent\xc3\xb3s, i un recorregut pels guardonats._NEWLINE_La mateixa mostra va ser exposada a Madrid, al Centre Cultural Blanquerna, del 28 d'agost al 30 d'octubre de 2014.\n_START_SECTION_\nDotaci\xc3\xb3 econ\xc3\xb2mica\n_START_PARAGRAPH_\nEl Premi Internacional Catalunya ha tingut sempre una dotaci\xc3\xb3 econ\xc3\xb2mica, actualment de 80.000 euros, i l'escultura d'un artista catal\xc3\xa0: fins ara han estat les obres La Mediterr\xc3\xa0nia, d'Eduard Arranz-Bravo; Quatre barres, d'Alfredo S\xc3\xa1nchez, Llum, d'Alberto Peral, i, des de 2005, La clau i la lletra, d'Antoni T\xc3\xa0pies."